hotchpotch/miracl-hf-unified huggingface dataset:
Philippe Anziani
Philippe Anziani (s. 21. syyskuuta 1961) on ranskalainen jalkapallovalmentaja ja entinen hyökkääjä. Tammikuusta 2014 lähtien hän on toiminut marokkolaisseura FUS de Rabatin tekninen johtaja.
Anziani aloitti ammattilaisuransa FC Sochaux'ssa 1978 ja pelasi seurassa uransa menestyksekkäimmät vuodet. Hän nousi jo nuorena hyökkääjänä Sochaux'n avauskokoonpanoon debytoitutaan pääsarjatasolla helmikuussa 1979. Hän oli mukana Sochaux'n joukkueessa, joka voitti liigassa hopeaa 1979–1980 ja eteni UEFA Cupin välieriin seuraavalla kaudella. Sochaux-vuosinaan Anziani pääsi myös Ranskan maajoukkueeseen, jossa pelasi kuitenkin vain viisi maaottelua vuosina 1981–1987.
Kauden 1983–1984 jälkeen Anziani siirtyi AS Monacoon, jossa voitti Coupe de Francen mestaruuden. Hän pelasi Monacossa kaksi kautta, kunnes siirtyi kahdeksi kaudeksi FC Nantes Atlantiquen riveihin. Nantesista Anziani lähti 1988 ja pelasi yhden kauden Matrassa, kunnes siirtyi Sporting Toulon Variin. Anziani edusti Toulonia sen pääsarjataipaleen viimeiset vuodet, ja kun seura keväällä 1993 putosi lähti myös Anziani. Hän pelasi kauden 1993–1994 yllättäen liigaan nousseessa FC Martigues'ssa, mutta maaleja ei enää syntynyt toivotulla tavalla. Uransa kaksi viimeistä kautta hän edusti Gazélec Ajaccioa.Valmennusuransa Anziani aloitti pelaajauransa tapaan FC Sochaux'ssa. Kesällä 1997 hän liittyi seuran organisaatioon apulaisvalmentajaksi ja toimi tässä tehtävässä lokakuuhun 1998, kunnes nousi päävalmentajaksi potkut saaneen Faruk Hadžibegićin paikalle. Anziani ei onnistunut pelastamaan seuraa putoamiselta pääsarjasta, mutta sai kuitenkin jatkaa tehtävässään. Lopulta huono kauden alku koitui kohtaloksi ja Anziani sai potkut syyskuussa 1999.
Anziani jatkoi valmennusuraansa Sochaux'n organisaatiossa nuorten valmentajana, mutta suuremmat tehtävät näyttivät karkaavan Anzianin ulottumattomiin. Kesällä 2006 hän liittyi SC Bastian organisaatioon Bernard Casonin apuvalmentajaksi. Edustusmiehistön lisäksi Anziani toimi valmentajana myös Bastian valmennuskeskuksessa. Casonin jätettyä seuran kesällä 2009 nousi Anziani lähes kymmenen vuoden tauon jälkeen edustusjoukkueen päävalmentajaksi. Pesti päättyi kuitenkin jo alkuunsa, kun hän sai potkut kehnojen tulosten vuoksi marraskuussa 2009.
Kesällä 2010 Anziani jatkoi uraansa FC Nantes Atlantiquessa apulaisvalmentajana. Baptiste Gentilin saatua potkut maaliskuussa 2011 nimitettiin Anziani seuran uudeksi päävalmentajaksi. Anzianin johdolla Nantes sijoittui lopulta Ligue 2:ssa sijalle 13.Kauden viimeisen 3–2 tappioon Le Mansille päättyneen ottelun jälkeen Anziani ilmoitti jättävänsä Nantes'n valmentajan tehtävät.
Tammikuussa 2014 Anzianista tuli marokkolaisseura FUS de Rabatin tekninen johtaja.
Aoi Hana
Aoi Hana (青い花) on japanilaisen Takako Shimuran piirtämä ja käsikirjoittama mangasarjakuva. Sarjaa alettiin julkaista marraskuussa 2004 Manga Erotics F -lehdessä. Ensimmäinen täysin oma sarjakuvapainos ilmestyi joulukuussa 2005. Sarja keskittyy "Fumi Manjōme"-nimisen, homoseksuaalisen koulutytön ja hänen ystävänsä "Akira Okudairan" tarinaan. Sarjakuvasta on tehty 11-osainen animaatioversio ja se ilmestyi kesällä 2009 J.C.Staff-studion tuottamana.
Port-Crosin kansallispuisto
Port-Crosin kansallispuisto on luonnonsuojelualue Ranskalle kuuluvalla Port Crosin saarella Välimeressä. Se sijaitsee noin kymmenen kilometriä Aurinkorannikon rannasta. Lähimmät kaupungit ovat on Toulon ja Hyères.
Kansallispuisto on lintuharrastajien suosiossa. Siellä on tavattu 114 lintulajia, joista saarella pesii 21. Näiden joukossa on monia petolintuja.
Matthew Morrison
Matthew James Morrison (s. 30. lokakuuta 1978 Fort Ord, Kalifornia, Yhdysvallat) on yhdysvaltalainen näyttelijä ja laulaja. Hänet tunnetaan Broadway-rooleistaan ja Will Schuesterin osasta televisiosarjassa "Glee".
Matthew Morrison opiskeli New Yorkin yliopistossa ja Collaborative Arts Project 21 -teatterikoulussa. 19-vuotiaana hän esiintyi kuorossa Broadway-musikaalissa "Footloose". Morrison teki varsinaisen läpimurtonsa Broadwaylla Link Larkinin roolissa musikaalissa "Hairspray". Vuonna 2005 hän esiintyi musikaalissa "The Light in the Piazza" ja sai roolistaan Tony-ehdokkuuden. Saavutettuaan menestystä teatterirooleissa Morrison alkoi näytellä televisiossa ja elokuvissa. Hän vieraili mm. televisiosarjoissa "Num3rot" ja "".
Morrison on esittänyt pääosaa musikaalisarjassa "Glee" vuodesta 2009. Hän on voittanut roolistaan Satellite Award -palkinnon ja ollut kahdesti ehdolla Golden Globe -palkinnon saajaksi. Hän oli Emmy-ehdokkaana vuonna 2010.
Matthew Morrison on kotoisin Fort Ordista Kaliforniasta. Hän oli kihloissa näyttelijä Chrishell Stausen kanssa vuosina 2006-2007.
Anna palaa 4
Anna palaa 4 ("Bring it on: In It to Win It") on vuonna 2007 julkaistu cheerleadereistä kertova elokuva. Elokuvan pääosissa ovat Ashley Benson, Cassie Scerbo, Michael Copon ja Jennifer Tisdale. Elokuvan on ohjannut Steve Rash, käsikirjoittanut Alyson Fouser ja julkaissut Universal Pictures. Elokuva julkaistiin suoraan DVD:lle.
"Anna palaa 4" on osa Anna palaa -sarjaa, johon kuuluvat elokuvat "Anna palaa" (2000), "Anna palaa 2" (2004) , "Anna palaa 3" (2006) ja "Anna palaa 5" (2009). "Anna palaa 4" ei liity juonensa suhteen elokuvasarjan edellisiin osiin.
Tunisin taistelu
Tunisin tai Bagradesin taistelu käytiin vuonna 255 eaa. Rooman tasavallan ja Karthagon välillä ensimmäisen puunilaissodan aikana. Se päätti roomalaisten sotaliikkeet Afrikassa ja mahdollisti sodan jatkumisen.
Vuonna 256 eaa. konsulit Lucius Manlius Vulso ja Marcus Atilius Regulus kukistivat Karthagon laivaston Ekmonoksen meritaistelussa. Näin roomalaiset kykenivät laskemaan joukkoja Afrikkaan. He olivat niin menestyksekkäitä, että Manlius kutsuttiin takaisin mukanaan joukkoja ja suurin osa laivastoa.
Regulus jäi päättämään sodan. Adyksen vaikean tappion jälkeen karthagolaiset olivat valmiita neuvottelemaan, mutta konsulin ehdot olivat liian kovat. Karthago keräsi voimia palkaten mm. kreikkalaisupseeri Ksanthippoksen, joka havitteli taistelua avomaastossa maksimoidakseen Karthagon ylivoimaisen ratsuväen ja sotanorsujen mahdollisuudet.
Roomalaiset olivat sittemmin sijoittuneet Tunisiin. Lukumäärä on peräisin Polybiokselta. Heidän komentajansa Regulus halusi voiton huolimatta vahvistuneiden karthagolaisten aiheuttamasta riskistä, sillä hän ei halunnut seuraajiensa saavan siitä kunniaa. Roomalaisilla oli näet tapana vaihtaa komentajat virkavaalien aikaan.
Ksanthippos käytti muodostelmaa, jossa hätäisesti värvätty falangi oli keskellä, oikean sivustan muodosti palkkasoturijalkaväki ja ratsuväki oli siipinä laidoilla. Norsut olivat rivistönä jalkaväen edellä.
Roomalaiset käyttivät normaalia muotoa, jossa legioonalaiset olivat keskellä ja alivoimainen ratsuväki "(equites)" sivuilla.
Heti taistelun alussa suurin osa legioonalaisista jäi rynnäköivien norsujen jalkoihin. Rooman ratsuväki oli pahasti alivoimainen ja pyyhkäistiin tieltä. Sen sijaan vasemmalla sivullaan roomalaiset saivat menestystä, kun parituhatta sotilasta (ehkä liittolaisia) kukistivat palkkasoturit ja ajoivat heitä takaa leiriin asti.
Keskemmällä vain vähän roomalaisia selvisi norsuista, ja nekin jäivät falangin saaliiksi.
Vapautunut Karthagon ratsuväki hyökkäsi roomalaisten selkään ja sivustaan, jolloin taistelu ratkesi teurastukseen kuten Cannaessa 49 vuotta myöhemmin. Vain ne 2000 sotilasta, jotka aiemmin murtautuivat palkkasoturien läpi, selvisivät pakoon ja Rooman laivaston pelastamiksi Apsiista.
Regulus itse jäi vangiksi. Jotkin myöhemmät kirjailijat väittävät, että häneltä leikattiin silmät ja että norsun annettiin tallata hänet. Polybios ei mainitse tätä ja karthagolaisille vihamielinen Diodoros väittää hänen kuolleen luonnollisesti. Muitakin tarinoita on, kuten että hänet olisi kidutettu hengiltä piikkitynnyrissä.
Riwandi Wahit
Riwandi Wahit (s. 6. maaliskuuta 1981 Sendawar, Indonesia) on bruneilainen jalkapalloilija, pelipaikaltaan hyökkääjä. Hän edustaa seuratasolla QAF FC:tä, jota ennen hän on pelannut Malesian sarjaan osallistuneessa bruneilaisjoukkue DPMM FC:ssä. Wahit on pelannut maajoukkueessa kolme ottelua, muttei ole tehnyt niissä yhtäkään maalia.
Anna palaa: viimeiseen saakka
Anna palaa: viimeiseen saakka ("Bring it on: Fight to the Finish") on vuonna 2009 julkaistu cheerleadereistä kertova elokuva. Elokuvan pääosissa ovat Christina Milian, Cody Longo, Vanessa Born, Gabrielle Dennis ja Rachele Brooke Smith. Elokuvan on ohjannut Bille Woodruff, käsikirjoittanut Elena Song ja Alyson Fouse ja julkaissut Universal Pictures. Elokuva julkaistiin suoraan DVD:lle.
"Anna palaa: viimeiseen saakka" on osa Anna palaa -sarjaa, johon kuuluvat elokuvat "Anna palaa" (2000), "Anna palaa 2" (2004), "Anna palaa 3" (2006) ja "Anna palaa 4" (2007). "Anna palaa: viimeiseen saakka" ei liity juonensa suhteen elokuvasarjan edellisiin osiin.
Oksana Tšusovitina
Oksana Aleksandrovna Tšusovitina (, Saksassa myös Oksana Chusovitina, s. 19. kesäkuuta 1975 Buhara, Uzbekistanin SNT, Neuvostoliitto) on uzbekistanilainen telinevoimistelija, joka on edustanut Uzbekistanin lisäksi Neuvostoliittoa ja Saksaa. Hän on olympiavoittaja, maailman- ja Euroopan mestari sekä Aasian kisojen kultamitalisti. Hän on voittanut suuren osan arvokisamitaleistaan hypystä. Tšusovitinan ura naistelinevoimistelun huipulla on kestänyt harvinaisen pitkään: hän muun muassa voitti Tokion MM-kilpailuissa 2011 hypyssä hopeaa 36-vuotiaana. Pekingin kesäolympialaisissa 2008 Tšusovitinasta tuli ensimmäinen viisissä kesäolympialaisissa kilpaillut naistelinevoimistelija. Lontoossa 2012 hän osallistui kuudensiin kesäolympialaisiinsa, mikä on telinevoimistelijoiden ennätys yhdessä bulgarialaisen Jordan Jovtševin kanssa. Lontoossa Tšusovitina sijoittui hypyssä viidenneksi. 40-vuotiaana Tšusovitina läpäisi karsinnan Rion kesäolympialaisiin 2016.
Tšusovitina aloitti telinevoimistelijan uransa Neuvostoliittoa edustaen, ja ehti voittaa maan edustajana kaksi MM-kultaa ja yhden MM-hopean. Neuvostoliiton hajottua Tšusovitina kilpaili Yhdistyneessä joukkueessa, jossa hän muun muassa voitti joukkuekilpailun olympiakultaa Barcelonassa 1992. IVY:n lakattua olemasta hän siirtyi edustamaan Uzbekistania, jonka edustajana hän voitti muun muassa viisi MM-mitalia ja kuusi Aasian kisojen mitalia. Tšusovitinan pojan sairastuttua vakavasti tämä muutti Saksaan, jossa oli saatavilla asianmukaista hoitoa. Tšusovitina siirtyi edustamaan Saksaa, ja voitti tämän jälkeen hypyssä muun muassa olympiahopeaa Pekingistä 2008, kaksi MM-mitalia ja Euroopan mestaruuden.
Tšusovitina on naimisissa uzbekistanilaisen olympiapainija Bahodir Kurbanovin kanssa.
Anna palaa 2
Anna palaa 2 ("Bring It On Again") on vuonna 2004 julkaistu komediaelokuva, joka kertoo high schoolin kilpailuhenkisistä cheerleadereistä. Sen on ohjannut Damon Santostefano, käsikirjoittanut Alyson Fouse ja julkaissut Universal Pictures. Elokuva julkaistiin suoraan DVD:lle.
"Anna palaa 2" on osa elokuvasarjaa, johon kuuluvat menestyselokuva "Anna palaa!" (2000) sekä sen itsenäiset jatko-osat "Anna palaa 3" (2006), "Anna palaa 4" (2007) ja "" (2009). "Anna palaa 2" ei liity juonensa suhteen elokuvasarjan ensimmäiseen osaan.
Progress (kirjankustantamo)
Progress (, suomeksi myös Edistys) oli Moskovassa toiminut neuvostoliittolainen kirjankustantamo. Se sai alkunsa vuonna 1931 perustetusta Neuvostoliiton ulkomaalaisten työläisten kustannusliikkeestä, joka vuonna 1939 muutettiin "Vieraskielisen kirjallisuuden kustannusliikkeeksi" (ven. Изда́тельство литерату́ры на иностра́нных языка́х, "Izdatelstvo literatury na inostrannyh jazykah"). Progress-kustantamo syntyi vuonna 1963, jolloin Vieraskielisen kirjallisuuden kustannusliikkeeseen liitettiin vuonna 1946 perustettu Ulkomaisen kirjallisuuden kustannusliike (ven. Изда́тельство иностра́нной литерату́ры, "Izdatelstvo inostrannoi literatury").
Progress kustansi vieraille kielille käännettyä neuvostoliittolaista yhteiskuntapoliittista, tieteellistä, kauno- ym. kirjallisuutta sekä venäjäksi käännettyä ulkomaista kirjallisuutta. Vuonna 1974 se julkaisi neljälläkymmenellä kielellä 950 kirjanimekettä yhteensä 24,1 miljoonan kappaleen painoksena. Vuonna 1982 siitä erotettiin vieraskielisen kaunokirjallisuuden julkaisemiseen erikoistunut Raduga-kustantamo. Vuonna 1989 Progress kustansi 741 kirjanimekettä yhteensä 10,7 miljoonan kappaleen painoksena.
Suomenkielistä käännöskirjallisuutta julkaisivat 1960-luvun alkuun saakka etupäässä petroskoilaisen Karjala-kustantamon edeltäjät. Myöhemmin Petroskoissa oli Progress-kustantamon suomenkielinen toimitus.
Vuonna 1991 kustantamon tilalle perustettiin samanniminen osakeyhtiö. Nykyään Progressin perinteitä jatkaa kustannusliike "Progress-Traditsija".
Khin Maung Tun
Khin Maung Tun (s. 18. syyskuuta 1985 Mingalardon) on myanmarilainen jalkapalloilija, pelipaikaltaan puolustaja.
Khin edustaa seuratasolla Yadanarbon FC:tä, jossa hän on pelannut vuodesta 2009 asti. Khin on pelannut aiemmin muun muassa thaimaalaisessa Surat Thani FC:ssä. Hän on voittanut maansa mestaruuden yhteensä seitsemän kertaa, joista neljä Myanmarin finanssi- ja tuloministeriön joukkueessa ja kolme Yadanarbon FC:ssä.
Khin on pelannut Myanmarin maajoukkueessa 21 ottelussa vuodesta 2002 lähtien, muttei ole tehnyt joukkueessa yhtäkään maalia.
Edistys
Edistys voi tarkoittaa seuraavia asioita:
Osman Ali Khan, Asaf Jah VII
Sir Osman Ali Khan (), syntämänimeltään Usman Ali Khan Bahadur ()
(6. huhtikuuta, 1886 – 24. helmikuuta, 1967) oli Hyderabadin valtion ja Berarin viimeinen Nizam eli hallitsija. Hän hallitsi Hyderabadia vuodesta 1911 vuoteen 1948, jolloin se liitettiin Intiaan.
Khania pidettiin maailman rikkaimpana ihmisenä 1940-luvun alussa. Hänen omaisuutensa arvoksi arvioitiin kaksi miljardia Yhdysvaltain dollaria. Tuohon aikaan vasta perustetun Intian liittohallituksen omaisuuden arvoksi arvioitiin noin miljardi dollaria. Khan esiintyi Time-lehden kannessa. Khan oli kuolemaansa saakka Kaakkois-Aasian rikkain ihminen, vaikka hänen omaisuutensa arvo laski miljardiin dollariin.
Khan rakennutti Delhiin Hyderabad House -palatsin, joka nykyään toimii Intian hallituksen juhla- ja kokoustilana.
Raduga (kirjankustantamo)
Raduga (, suomeksi ”sateenkaari”) oli Moskovassa ja Taškentissa toiminut neuvostoliittolainen kirjankustantamo. Se erotettiin Progress-kustantamosta vuonna 1982. Raduga julkaisi neuvostoliittolaista kaunokirjallisuutta, matkaoppaita ja humanistisia tieteitä käsitteleviä teoksia viidelläkymmenellä vieraalla kielellä sekä venäjäksi käännettyä ulkomaista kirjallisuutta. Vuonna 1989 se kustansi 628 kirjanimekettä yhteensä 19,4 miljoonan kappaleen painoksena.
Vuosina 1990–1992 Raduga oli mukana perustamassa useita yhteisyrityksiä ja joulukuussa 1993 se muutettiin osakeyhtiöksi. Se on jatkanut toimintaansa erikoistumalla "Harlekiinien" ja muiden rakkausromaanien julkaisemiseen.
Chan Rithy
Chan Rithy (s. 11. marraskuuta 1983) on kambodžalainen jalkapalloilija, pelipaikaltaan keskikenttäpelaaja. Hän edustaa seuratasolla thaimaalaista Surin FC:tä. Chan on pelannut Kambodžan maajoukkueessa 23 ottelua ja on tehnyt niissä yhteensä kolme maalia.
Lucas Foresti
Lucas Foresti (s. 12. toukokuuta 1992 Brasília) on brasilialainen moottoriurheilija.
Ennen autourheilu-uraansa hän kilpaili nuorten motocross-sarjoissa vuoteen 2006 saakka, kunnes siirtyi karting-sarjoihin. Hän sijoittui debyyttivuonnaan neljänneksi. Seuraavana vuonna hän voitti neljä eri mestaruutta tulokkaana. Vuonna 2008 Foresti voitti jälleen karting-sarjan mestaruuden. Samana vuonna hän ajoi kaksi kilpailua Amerikan Formula BMW-sarjassa. Vuonna 2009 Foresti kilpaili Formula 3 Sudamericana sarjassa sijoittuen sarjan kolmanneksi.
Vuonna 2010 Foresti kilpaili muun muassa Britannian F3, Toyota Racing Series, Masters of Formula 3 ja F3 Sudamericana -sarjoissa. Hän ajoi myös GP3-sarjassa saavuttaen yhden kakkossijan ja seitsemän pistettä. Vuonna 2011 Foresti kilpaili Formula 3 Brazil Open sarjassa voittaen sarjan mestaruuden. Samana vuonna Foresti ajoi Britannian F3-sarjassa. Hän voitti kolme kilpailua ja sijoittui sarjan seitsemänneksi. Vuonna 2012 Foresti kilpaili FR3.5 sarjassa DAMS-tallissa saavuttaen kahdeksan pistettä. Samana vuonna hän voitti toistamiseen F3 Brazil Openin mestaruuden. Vuonna 2013 Foresti jatkoi FR3.5 sarjassa saavuttamatta pisteitä.
Jessalyn Gilsig
Jessalyn Gilsig (s. 30. marraskuuta 1971 Montreal, Quebec, Kanada) on kanadalainen näyttelijä, joka on tehnyt merkittävimmät roolinsa televisiossa.
Jessalyn Gilsig aloitti uransa ääninäyttelijänä. Vuonna 1995 hän muutti New Yorkiin ja esiintyi useissa Off Broadwayn näytelmissä. Gilsig esitti opettaja Lauren Davisiä televisiosarjassa "Käytäväpeliä" vuosina 2000–2002. Tämän jälkeen hän alkoi näytellä sarjassa "Muodon vuoksi". Sittemmin Gilsig on esiintynyt mm. televisiosarjoissa "Pako", "Heroes" ja "Glee".
Gilsig oli naimisissa Bobby Salomonin kanssa vuosina 2005–2010. Parilla on vuonna 2006 syntynyt tytär Penelope.
Black Hawk
Black Hawk voi viitata ainakin seuraaviin asioihin:
Louiguy
Louis Guglielmi, taiteilijanimeltään Louiguy, (3. huhtikuuta 1916 Barcelona – 4. huhtikuuta 1991 Vence) oli katalonialainen muusikko. Hän on säveltänyt muun muassa Édith Piafille kappaleen La vie en rose.
Hän kuoli 75-vuotiaana Vencessä, Ranskassa.
Kansan Kuvalehti
Kansan Kuvalehti oli Suomessa vuosina 1926–1934 ja 1944–1954 ilmestynyt suomenkielinen aikakauslehti. Lehti ilmestyi kerran viikossa. Alkujaan lehteä julkaisi WSOY ja vuodesta 1944 lähtien Yhtyneet Kuvalehdet .
Lehden kansikuvissa oli paljon kuvia lapsista arkisissa toimissaan. Kansan Kuvalehdessä julkaistiin esimerkiksi Mika Waltarin, Kalle Väänäsen ja Väinö Välkiön kirjoituksia.
Lehdessä ilmestyneitä sarjakuvia olivat esimerkiksi Rymy-Eetu, Kissalan prinsessa ja Tapani Löfvingin seikkailut isonvihan aikana.
Marcel Nguyen
Marcel Van Minh Phuc Long Nguyen (s. 8. syyskuuta 1987 München) on saksalainen telinevoimistelija ja Euroopan mestari.
Nguyen on saavuttanut Saksan joukkueessa joukkuekilpailussa MM-pronssia, Euroopan mestaruuden, EM-hopean ja neljännen sijan Pekingin kesäolympialaisissa 2008. Pekingissä hän oli permannolla 14:s. Henkilökohtaisesti Nguyen on voittanut nojapuiden Euroopan mestaruuden ja rekin pronssia Berliinin EM-kilpailuissa 2011 sekä permannon EM-pronssia. Montpellier’n EM-kilpailuissa 2012 Nguyen uusi nojapuiden EM-kultansa.
Kesäolympialaisissa 2012 Lontoossa Nguyen voitti olympiahopeaa moniottelussa ja nojapuilla.
Jacques Pills
Jacques Pills (7. tammikuuta 1906 – 12. syyskuuta 1970) oli ranskalainen näyttelijä ja laulaja. Hän osallistui vuoden 1959 euroviisuihin Monacon edustajana kappaleella ”Mon ami Pierrot”.
Pills oli naimisissa laulaja Édith Piafin kanssa vuosina 1952–1956. Aiemmin hän oli naimisissa Lucienne Boyerin kanssa, ja heillä on tytär, laulaja Jacqueline Boyer.
Uskonnollinen eristäminen
Uskonnollinen eristäminen tarkoittaa uskonnon perusteella tapahtuvaa ihmisten erottelua. Termiä käytetään kuvaamaan paitsi sosiaalista ilmiötä, myös lain perusteella tapahtuvaa erottelua.
The Guardian-lehden toimittajan Jonathan Steelen mukaan Bosnia ja Hertsegovina on "riipuvainen, tukahdutettu ja apartheidistinen hallinto". Steelen näkemyksen mukaan YK:n hallinto Bosniassa luo "riipuvaisuuden, tukahduttaa siviiliyhteiskunnan ja aikaansaa selvästi näkyvää taloudellista aparthaidia".
Iranin virallinen uskonto on Islam, jonka johtajana toimii Ajatollah. Iran asettaa ei-Muslimit monoteistit Dhimmin asemaan. Yhdysvaltain ulkoministeriö on raportoinut Iranissa tapahtuvasta uskonnon perusteella tehtävistä vangitsemisista, häirinnästä ja pelottelusta.
Bahai-uskon jäsenet ovat kertoneet joutuneensa erotetuiksi yliopistosta uskontonsa perusteella. Bahailaiset opettajat joutuvat luopumaan uskostaan saadakseen toimia opettajana. Bahailaisuutta ei tunnusteta Iranin perustuslaissa.
1. maaliskuuta, 2004 saakka Saudi-Arabian hallituksen internet-sivuilla mainittiin, että juutalaiset eivät saa saapua maahan.
Mekan ja Medinan kaupunkeihin pääsevät ainoastaan muslimit. Tämä on aiheuttanut hankaluuksia kaupungeissa toimivilla länsimaisille yrityksille, joiden täytyy joko palkata ainoastaan muslimeita, tai teettää työt kaupungin ulkopuolella. Mekan ja Medinana puhelinverkon operoinnista 1980-luvulla vastannut Bell Canada perusti ei-muslimeille omat toimitilat kaupungin ulkopuolelle. Yritys joutui Kanadassa oikeuteen 1970-luvulla uskonnon (ja sukupuolen) perusteella tapahtuneesta syrjinnästä.
Lontoo on jakautuneempi uskonnon perusteella kuin rodun perusteella. Neljännes kaupungin seitsemästä miljoonasta asukkaasta asuu valitsemassaan uskonnollisessa kaupunginosassa.
Anna Dementjeva
Anna Jurjevna Dementjeva (, s. 28. joulukuuta 1994 Samara) on venäläinen telinevoimistelija, maailman- ja Euroopan mestari.
Dementjeva kuului Rotterdamin MM-kilpailuissa 2010 kultaa voittaneeseen ja Tokion MM-kilpailuissa 2011 hopealle yltäneeseen Venäjän joukkueeseen. Euroopan-mestaruuskilpailuissa Dementjeva on voittanut neliottelun ja puomin kultamitalit Berliinistä 2011.
Aleksandr Šatilov
Aleksandr Šatilov (, s. 22. maaliskuuta 1987 Uzbekistanin SNT, Neuvostoliitto) on israelilainen telinevoimistelija. Hänen vahvin telineensä on permanto.
Šatilov on saavuttanut permannolta MM-pronssia Lontoosta 2009 ja Tokiosta 2011. Hän voitti permannon Euroopan-mestaruuden Moskovassa 2013, sai EM-hopeaa 2011 sekä pronssia 2009, 2012, 2014, 2016 ja 2017. Pekingin kesäolympialaisissa 2008 Šatilov sijoittui permannolla kahdeksanneksi ja Lontoon kesäolympialaisissa 2012 kuudenneksi.
FC Jerevan
FC Jerevan () oli vuosina 1995–2000 Jerevanissa toiminut jalkapalloseura.
Seura perustettiin vuonna 1995 ja se nousi heti pääsarjaan. Ensimmäisellä pääsarja-kaudellaan FC Jerevan sijoittui sarjan kolmanneksi. Seuraavalla kaudella joukkue sijoittui jälleen kolmanneksi. Kaudella 1997 pelattiin syyskausi siirtymäkauden vuoksi ja tällöin FC Jerevan voitti sarjamestaruuden. Mestaruuden myötä seura pääsi ensimmäistä kertaa Mestarien liigan karsintoihin, mutta putosi heti ensimmäisellä kierroksella HJK:ta vastaan. Kausina 1998 ja 1999 seura sijoittui jälleen pronssille ja viidenneksi. Ennen kauden 2000 alkua seuran toiminta lopetettiin.
Carlos Saldanha
Carlos Saldanha (s. 20. heinäkuuta 1968) on brasilialainen animaatioelokuvien ohjaaja. Hän on ohjannut muun muassa elokuvat "Ice Age" (2002), "Ice Age 2 – Jäätikkö sulaa" (2006), " Ice Age 3 – Dinosaurusten aika" (2009) ja "Robots" (2005).
Yllikkälä
Yllikkälä on kylä Lappeenrannassa. Se sijaitsee valtatie 6:n eteläpuolella, n. 8 km:n päässä Lappeenrannan keskustasta. Sen läpi kulkee Karjalan rata ja siellä sijaitsee Yllikkälän sähköasema.
Yllikkälä kuului Lappeen kuntaan, joka vuonna 1967 liitettiin Lappeenrannan kaupunkiin. Kylä onkin Lappeen kunnalle tyypillistä maalaisseutua.
Lähimmät naapurikylät ovat Kärki, Tapavainola ja Sipari.
In Memory of Rigger Dan
In Memory of Rigger Dan on Kari Peitsamon ja hänen Road Hogs -yhtyeensä studioalbumi, joka julkaistiin 4. toukokuuta 2011. Levy on Peitsamon järjestyksessään 59. albumi.
Kaikki kappaleet säveltänyt ja sanoittanut Kari Peitsamo.
Pyhä Columba
Pyhä Columba (n. 530-597) oli irlantilainen munkki. Hänet tunnetaan myös nimillä Colmcille, Colum Cille ja Calum Cille.
Vuonna 563 hän matkusti Skotlantiin Ionan saarelle ja perusti sinne luostarin, josta tuli tärkeä kirkollinen keskus. Hänet on haudattu Downpatrickiin Pohjois-Irlannissa.
Mauveiini
Mauveiini, myös aniliini-purppura ja Perkinsin mauve, oli ensimmäinen täysin keinotekoinen väriaine.
Sen systemaattinen nimi on 3-amino-2,±9-dimetyyli-5-fenyyli-7-(p-tolyyliamino)fenatsiniumasetaatti. Molekyylikaava on CHNX (mauveiini A) ja CHNX (mauveiini B).
Mauveiinin keksi vahingossa englantilainen kemisti William Henry Perkin vuonna 1856, kun hän yritti valmistaa malarialääkkeenä käytettyä kiniiniä synteettisesti aniliinista. Koe epäonnistui, mutta Perkin huomasi tutkiessaan tekemäänsä mustaa massaa sen muuttuvan purppuran väriseksi hänen laitettuaan siihen denaturoitua etanolia. Kokeiltuaan sitä silkkiin se muuttui kirkkaan violetiksi. Hän oli tullut keksineeksi vain 18-vuotiaana ensimmäisen keinotekoisen väriaineen, mauveiinin. Keksintö romahdutti purppurakankaan arvon, ja se lakkasi olemasta harvinainen ylellisyystuote.
Perkin patentoi väriaineen ja avasi seuraavana vuonna värjäämön Lontooseen ja aloitti sen massatuotannon. Sen alkuperäisenä nimenä oli "aniliini-purppura" tai "Tyroksen purppura".
Nimen "mauve" se sai vuonna 1859 malvan ranskankielisen nimen mukaan. Kemistit kutsuivat sitä myöhemmin mauveiiniksi.
Violettien ja mauve-sävyjen tullessa käyttöön niiden suosio kasvoi etenkin Ranskassa. Siellä muodin leviämiseen vaikutti suuresti se, että Ranskan keisarinna Eugénien mielestä mauve sopi hänen silmiensä väriin. Seurauksena mauvesta tuli kaikkien muotia seuraavien ranskattarien suosikkiväri. Lyonsilaiset silkkivärjärit ottivat värin tuotantoon ja nimesivät sen mauveksi (ransk. / engl. mauve =malvanvärinen) kukan mukaan (toisten lähteiden mukaan mauve sai nimensä Van Goghin serkun, taidemaalari Anton Mauven mukaan). Brittiläinen värjärikunta pysytteli väreissä, jotka tunsi entuudestaan. Kuningatar Viktoria piti mauvenvärisiä vaatteita tyttärensä häissä 1858, jonka jälkeen mauve nousi muotiin myös Englannissa.
Vuonna 1881 Englannissa painettiin mauvenvärinen postimerkki.
Värin halpuuden vuoksi sitä käytettiin väriaineena vahamonistuskoneissa, joista tuli spriinhajuisia sinikopioita.
Jacques Doniol-Valcroze
Jacques Doniol-Valcroze (15. maaliskuuta 1920 Pariisi, Ranska – 6. lokakuuta 1989 Cannes, Ranska) oli ranskalainen elokuvanäyttelijä, -ohjaaja, -käsikirjoittaja ja -kriitikko.
Doniol-Valcroze oli perustmassa vuonna 1951 maailman tunnetuimpiin kuuluvaa elokuvalehteä Cahiers du cinémaa, josta tuli Ranskan uuden aallon varhaisten ohjaajien kannattaja. Hän ohjasi ensimmäisen lyhytelokuvansa vuonna 1955. Doniol-Valcroze ensimmäiset täyspitkät elokuvat, "Vesi kielellä" ja "Intohimojen leikkiä" ilmestyivät vuonna 1960. Ne saivat positiivisen vastaanoton kriitikoilta mutta eivät herättäneet kuitenkaan yleisön kiinnostusta. Doniol-Valcroze ei saanut urallaan juurikaan tunnustusta, vaikka hänen elokuviaan pidettiinkin yleisesti älykkäinä. Ohjaamisen lisäksi hän myös käsikirjoitti ja näytteli.
Rajaton (elokuva)
Rajaton () on Neil Burgerin ohjaama Alan Glynnin romaaniin "The Dark Fields" perustuva jännityselokuva, jonka ensi-ilta oli vuonna 2011. Elokuvaa seuraa vuonna 2015 alkanut Limitless–televisiosarja.
Elokuvassa kirjoitusvaikeuksista ja rahaongelmista kärsivä kirjailija saa kokeellisen nootropiini-lääkkeen avulla aivojensa koko kapasiteetin käyttöönsä, mikä muuttaa hänen elämänsä täysin.
Madison Grant
Madison Grant (19. marraskuuta 1865 – 30. toukokuuta 1937) oli yhdysvaltalainen lakimies, historioitsija ja antropologi, joka tunnetaan etenkin eugeniikan ja luonnonsuojelun alalla tekemästään työstä. Eugeenikkona Grant edusti niin sanottua tieteellistä rasismia ja ajoi maahanmuuttolakien tiukentamista Yhdysvalloissa.
Luonnonsuojelijana Grant on saanut kiitosta useiden uhanlaisten lajien pelastajana sekä suojelu- ja hyväntekeväisyysjärjestöjen perustajana.
Miekkailu kesäolympialaisissa 1952 – miesten säilä
Helsingin olympiakisojen miesten säilämiekkailuun osallistui 66 urheilijaa edustaen 26 kansallisuutta. Kilpailupäivät olivat 31. heinäkuuta–1. elokuuta. Kilpailun voitti unkarilainen Pál Kovács, joka otteli 19 ottelua voittaen jokaisen. Myös muut mitalit menivät Unkariin.
Jokaisesta erästä neljä parasta jatkoon. Tasatilanteessa uusittiin, jos kyseessä oli jatkoon pääsy, muutoin paremmaksi katsotaan ensisijaisesti kilpailija, jolla on vähemmän vastaanotettuja pistoja. Erissä oteltiin tarvittaessa jokainen jokaista vastaan, ellei jatkoon menijät varmistuneet jo aikaisemmin.
1. erä
2. erä
3. erä
4. erä
5. erä
6. erä
7. erä
Aiemmin käydyn joukkuekilpailun neljän parhaan maan - Italian, Yhdysvaltain, Ranskan ja Unkarin edustajat pääsivät suoraan 2.kierrokselle.
Jokaisesta erästä neljä parasta välieriin.
1. erä
2. erä
3. erä
4. erä
5. erä
Jokaisesta erästä kolme parasta loppukilpailuun.
1. erä
2. erä
3. erä
Italian Renzo Nostini ei otellut välierissä.
Pronssi ratkesi uusintaottelussa.
Funkkia kiesiin
Funkkia kiesiin on Hannibalin ja Tomigunin 27. huhtikuuta 2011 julkaistu studioalbumi. Sen julkaisi Joku Roti Records. Kappale "Kruisin' (niinkö Iceberg Slim)" on julkaistu albumin ensimmäisenä näytekappaleena. Hannibal käyttää albumilla nimeä "Big Baali".
Hip hop -sivusto Redrum-187 julkaisi 21. huhtikuuta 2011 sivuillaan ilmaisladattavaksi kappaleen "Sana vapaa". Kappaleesta "Kruisin' (niinkö Iceberg Slim)" on kuvattu musiikkivideo. Albumi nousi Suomen virallisen listan sijalle 27. julkaisuviikollaan (18/2011).
Outtakka
Outtakka on Pallas-Yllästunturin kansallispuistossa Enontekiöllä oleva Ounastunturin korkein huippu. Sen korkeus on 723 m.
Hetta–Pallas-vaellusreitti kulkee Outtakan itäpuolelta. Reitin varrella lähinnä olevat autiotuvat ovat Tappurin ja Pahakurun autiotuvat sekä Outtakan luoteispuolella, puiston länsirajalla oleva Rautuojan autiotupa. Outtakalla sijaitsi yksi Struven ketjun piste.
Pyhäkero (Ounastunturi)
Pyhäkero on Pallas-Yllästunturin kansallispuistossa Enontekiöllä oleva Ounastunturin huippu. Sen korkeus on 711 m. Pyhäkeron huipulla on pieni tunturijärvi, Pyhäjärvi.
Hetta–Pallas-vaellusreitin kesäreitti kulkee Pyhäkeron yli ja talvireitti sen länsipuolelta. Reitin varrella lähinnä olevat autiotuvat ovat Pyhäkeron päivätupa tunturin luoteispuolella ja kaakossa Sioskurun autiotupa.
Toivo Hietala
Toivo Ilmari Hietala (1. kesäkuuta 1898 Tampere – 29. huhtikuuta 1974 Tampere) oli suomalainen poliitikko. Hänen puolueensa oli Kansallinen Kokoomus.
Hietala toimi kolme vaalikautta, vuodesta 1958 vuoteen 1970, kansanedustajana Hämeen läänin pohjoisesta vaalipiiristä. Hän vaikutti eduskuntavuosinaan jäsenenä kulkulaitosvaliokunnassa, pankkivaliokunnassa ja valtiovarainvaliokunnassa. Hän toimi poliittisella urallaan myös Tampereen kaupunginvaltuuston ja -hallituksen jäsenenä, puolueensa puoluevaltuuston jäsenenä ja presidentin valitsijamiehenä vaalissa 1962. Hänen muihin luottamustehtäviinsä kuului muun muassa Säästöpankkien Keskus-Osake-Pankin (SKOP) hallintoneuvoston puheenjohtajuus.
Hietala oli varsinaisilta ammateiltaan lakimies ja pankinjohtaja. Hän oli koulutukseltaan lakitieteen lisensiaatti, joksi hän valmistui vuonna 1949, mitä ennen hän oli valmistunut molempien oikeuksien kandidaatiksi vuonna 1922 ja saanut varatuomarin arvonimen vuonna 1925. Hän työskenteli vuosina 1922–1931 Rekola & Lehtinen -asianajotoimiston apulaisena ja vuosina 1927–1931 Tampereen ensimmäisenä kaupunginviskaalina, minkä jälkeen hän siirtyi vuosiksi 1931–1940 Tampereen Säästöpankin lainopilliseksi johtajaksi. Vuonna 1940 hän aloitti kyseisen pankin toimitusjohtajana, jona hän toimi vuoteen 1966.
Hietala oli naimisissa. Hänen puolisonsa oli Marjatta Häkkinen, jonka kanssa hän avioitui vuonna 1929.
Keimiötunturi
Keimiötunturi on Pallas-Yllästunturin kansallispuistoon kuuluva Pallas-Ounastuntureiden tunturiketjun eteläisin tunturi Muoniossa, Jerisjärven pohjoispuolella. Keimiötunturin korkeus on 613,5 m.
Peiteorganisaatio
Peiteorganisaatio on poliittinen tai muu organisaatio, jonka kautta taustalla oleva organisaatio järjestää toimintaansa varsinaisen tehtävän salaamiseksi.
Peiteorganisaatioita on poliittisilla ja uskonnollisilla ryhmillä, tiedusteluorganisaatioilla, rikollisjärjestöillä, kielletyillä organisaatioilla, etujärjestöillä ja yrityksillä.
Perhosrauskut
Perhosrauskut ("Gymnuridae") on valtamerissä tavattava rustokalaheimo.
Perhosrauskujen heimoon kuuluvien lajien määrä vaihtelee lähteittäin 11–17 lajin välillä. Lajit jaetaan kahteen sukuun ja niitä ovat muun muassa:
Perhosrauskut ovat kooltaan keskikokoisia tai suuria kaloja ja niiden pituus vaihtelee alle puolesta metristä yli kahteen metriin. Ruumis on litteä ja rintaevät ovat hyvin suurikokoiset ja niiden leveys on yli puolitoistakertainen verrattuna niiden pituuteen. Pyrstö on lajeilla hyvin lyhyt ja kapea ja siinä voi olla myrkyllinen piikki, jota kalat käyttävät puolustautumiseen. Silmät ovat selkäpuolella ja silmien läheisyydessä sijaitsevat ruiskureiät ovat kookkaat. Perhosrauskujen suu on melko kookas ja hampaat ovat teräväkärkiset.
Perhosrauskuja tavataan Atlantista, Mustamerestä, Intian valtamerestä ja Tyynenmeren alueelta. Ne ovat pääosin suolaisen veden kaloja, mutta muutamat lajit elävät myös murtovedessä. Lajit elävät hiekkaisilla ja mutaisilla pohjilla lämpimissä vesissä. Ainakin siloperhosrauskun tiedetään siirtyvän lämpimimmän kauden ajaksi viileämpiin vesiin.
Perhosrauskujen ravinto koostuu kaloista, äyriäisistä, nilviäisistä ja muista pienistä selkärangattomista eläimistä. Ravintonsa ne etsivät yleensä meren pohjasta. Perhosrauskut ovat vivipaarisia eli poikaset kuoriutuvat munistaan vielä olleessaan naaraan kohdussa. Ne viettävät siellä kahdesta neljään kuukautta ja ovat syntyessään 15–22 cm pitkiä.
Suuria perhosrauskuja kalastetaan ja niitä myydään tuoreena tai suolattuna.
Sisä-Suomen tanssin aluekeskus
Sisä-Suomen tanssin aluekeskus toimii tanssitaiteen hyväksi Pirkanmaalla, Hämeessä ja Keski-Suomessa. Se on yksi kuudesta opetus- ja kulttuuriministeriön nimeämästä tanssin aluekeskuksesta. Aluekeskus on toiminut vuodesta 2004 lähtien.
Sisä-Suomen tanssin aluekeskus tukee tanssin ammattilaisten toimintaa ja mahdollistaa tanssitaiteen ja yleisöjen kohtaamisen. Aluekeskus edistää taiteiden välistä yhteistyötä ja verkostoitumista sekä järjestää mm.
Aluekeskuksen toiminnan tavoitteena on edistää tanssikulttuurin saavutettavuutta ja tehdä tanssista kaikkien perusoikeus.
Ajan henki (dokumenttielokuva)
Ajan henki on suomalainen talkoovoimin toteutettu dokumenttielokuva, joka julkaistiin internetissä muun muassa Vimeo-palvelussa 4. huhtikuuta 2011. Dokumentti käsittelee yhteiskunnallisia kysymyksiä kuten rahaa, politiikkaa, valtarakenteita, koulutusta, ravinnon ja energian tuotantoa sekä lääkebisnestä. Ratkaisuksi ongelmiin se esittää siirtymistä resurssipohjaiseen talouteen. Elokuva sai heti julkaisupäivänään yli 20 000 katsojaa. Dokumentti kestää noin kaksi ja puoli tuntia. Englanniksi tekstitetty versio dokumentista julkaistiin syyskuussa 2011.
__notoc__
Elokuvan tekoa ja aiheita on inspiroinut kansainvälinen Zeitgeist-liike. Esimerkiksi Zeitgeist-liikkeen edustajaksi mediassa noussut näyttelijä Riku Nieminen on suositellut elokuvaa. Tuotantotiimi itse korostaa, että ”elokuvan tekoon on osallistunut henkilöitä, jotka eivät ole osa liikettä. Näin ollen olisi korrektimpaa todeta että elokuva on Zeitgeist-liikkeen kanssa yhteistyössä toteutettu projekti.”
Elokuvassa on haastateltu muun muassa Heikki Patomäkeä, Esko Valtaojaa, Tere Vadénia ja Antti Heikkilää.
Itävallan turkkilaiset
Itävallan turkkilaiset ovat Itävallassa asuvia turkkilaisia. Vuoden 2001 väestönlaskennan mukaan maassa asui 127 226 turkkilaista, mutta todellisen määrän arvioidaan olevan 200 000–300 000. Turkkilaiset ovat maan suurin kansallisuuden hakijaryhmä, sekä suurin muslimiryhmä. Suurin osa eli noin 200 000 turkkilaista elää Wienissä loppujen asuessa Ala-Itävallassa, Ylä-Itävallassa, Salzburgissa ja Tirolissa.
Turkkilaisia tuotiin Itävaltaan vierastyöläisinä Turkin kanssa vuonna 1964 solmitun sopimuksen jälkeen. Vuodesta 1971 maahan tuli myös pakolaisia Turkista. Työvoiman saapumista alettiin rajoittaa lainsäädännöllä 1973 lähtien. Siitä lähtien turkkilaisia on tullut maahan lähinnä perheidenyhdistämisen kautta. Lisäksi monet ovat hakeneet Itävallan kansalaisuutta, jonka saamiseksi maassa on täytynyt asua 10 vuoden ajan. Islam sai virallisen tunnustuksen uskonnollisena yhteisönä vuonna 1979 ja samasta vuodesta lähtien alettiin järjestää turkinkielistä opetusta wieniläisissä kouluissa. Turkkilaisiin kohdistuneet epäluulot ovat kasvaneet syyskuun 11. päivän iskujen ja Madridin pommi-iskujen jälkeen.
Itävallan turkkilaisella yhteisöllä on useita järjestöjä, jotka ovat usein luonteeltaan poliittisia. Yhteyksiä on etenkin Itävallan vasemmistoon. Järjestöillä on yhteyksiä myös muissa Euroopan maissa toimiviin vastaaviin järjestöihin. Turkkilaiset ovat aliedustettuina korkeakoulutettujen joukossa ja tämä näkyy etenkin naisten ja toisen polven turkkilaisten keskuudessa.
Koripallon I-divisioona-kausi 2007–2008
Kausi 2007–2008 oli koripallon I-divisioonan 33. kausi. Se pelattiin 14 joukkueen kesken kaksinkertaisena sarjana. Kauden mestaruuden voitti Forssan Koripojat, joka nousi suoraan Korisliigaan.
"Lyhenteet: # = Sijoitus runkosarjassa, O = Pelatut ottelut, V = Voitot, H = Häviöt, P/O = Tehdyt pisteet ottelua kohti, P/O- = Päästetyt pisteet ottelua kohti, P = Pisteet"
Ocean Machine: Biomech
Ocean Machine: Biomech on kanadalaisen muusikon Devin Townsendin ensimmäinen sooloalbumi, joka on julkaistu vuonna 1997.
Albumi julkaistiin heinäkuussa 1997. Kun Townsend ei kyennyt löytämään levy-yhtiötä, hän perusti oman itsenäisen levy-yhtiönsä, HevyDevy Recordsin julkaistakseen soolotuotantoaan. Albumin alkuperäisen Japanin painoksen nimi oli Biomech, jossa yhtyenimekkeenä "Ocean Machine"; albumi julkaistiin myöhemmin maailmanlaajuisesti, Townsendin nimi kannessa.
Kaikki kappaleet kirjoittanut Devin Townsend.
Lerik
Lerik () on taajama Azerbaidžanissa. Se sijaitsee Talyšvuorilla 323 kilometriä Bakusta lounaaseen. Taajama on Lerikin piirin keskus. Sieltä on maantieyhteys Lənkəraniin. Asukkaita on 7 301 henkeä (vuonna 2009).
Lerikistä tuli piirikeskus vuonna 1930. Sen on maatalousalueen keskus, jossa toimii pienimuotoista elintarviketeollisuutta. Taajamassa on historiallinen museo.
Skënderaj
Skënderaj (, ) on kunta Mitrovican piirissä Kosovossa.
Kunta koostuu keskustaajamasta ja 52 kylästä. Kunnan pinta-ala on 378 neliökilometriä ja väkiluku noin 72 600 (2009). Valtaosa väestöstä on albaaneja, mutta kunnassa on myös serbi-, aškaali- ja bosniakkivähemmistöt. Kunta sijaitsee Pristinan luoteis- ja Mitrovican eteläpuolella Drenican laaksossa, joka oli merkittävä Kosovon vapautusarmeijan tukikohta.
Skënderaj on perinteisesti ollut Kosovon köyhimpiä kuntia, ja sen perusinfrastruktuuri on huonossa kunnossa. Kunnan talous pohjautuu maatalouteen, minkä lisäksi kunnassa toimii muun muassa tiilitehdas ja mylly sekä pieniä perheyrityksiä kuten kauppoja ja ravintoloita. Lisäksi kunnallishallinto on suuri työnantaja. Ylintä päätösvaltaa kunnassa käyttää 31-jäseninen valtuusto. Vuoden 2007 vaaleissa Kosovon demokraattinen puolue sai valtuustopaikoista 27.
Kunnan alueella on serbiortodoksinen Devičin luostari, jonka kirkon uskotaan olevan peräisin 1300-luvulta. Luostari on tuhoutunut tai vahingoittunut historiansa aikana useasti, viimeksi vuoden 2004 levottomuuksissa. Luostari on Serbian valtiollinen suojelukohde.
Skënderaj’ssa toimii jalkapalloseura KF Drenica, jonka joukkue pelaa Kosovon superliigassa.
Vittorio Ghirelli
Vittorio Ghirelli (s. 9. toukokuuta 1994 Fasano) on italialainen moottoriurheilija. Hän aloitti uransa karting-sarjoissa kunnes hän siirtyi vuonna 2010 Italian F3-sarjaan saavuttamatta pisteitä. Samana vuonna Ghirelli kilpaili GP3-sarjassa Atech CRS GP -tallissa saavuttamatta pisteitä. Ghirelli jatkoi GP3-sarjassa vuonna 2011 Jenzer-tallissa. Hänet korvattiin Belgissa Alex Fontanalla. Hän palasi Italian Monzassa takaisin vaihtaen Addax Teamille korvaten Dean Smithin. Hän ei saavuttanut pisteitä ja hänen parhaaksi sijoitukseksi jäi kahdeksas sija. Vuonna 2012 Ghirelli siirtyi FR 3.5 -sarjaan saavuttaen viisi pistettä. Vuonna 2013 Ghirelli ajoi Auto GP -sarjassa voittaen sarjan mestaruuden. Samana vuonna hän kilpaili loppukauden GP2-sarjassa saavuttaen yhden pisteen. Vuonna 2014 Ghirelli ajoi neljä kilpailua Indy Lights -sarjassa sijoittuen parhammillaan kilpailussa neljänneksi. Vuonna 2015 Ghirelli kilpaili uudessa Renault Sport Trophy -sarjassa.
Yardımlı
Yardımlı () on taajama Azerbaidžanissa. Se sijaitsee Talyšvuorilla Viləşjoen varrella 286 kilometriä Bakusta lounaaseen. Kaupunki on Yardımlın piirin keskus. Asukkaita on 4 300 henkeä (vuonna 2010).
Yardımlısta tuli piirikeskus vuonna 1930. Se on maatalousalueen keskus, jossa toimii ulkomaalaisomisteinen tupakkatehdas. Taajamassa on historiallinen museo ja pieni moskeija.
Earle’s Shipbuilding
Earle’s Shipbuilding oli Hullissa Englannissa 1845–1932 toiminut laivanrakennusyritys.
Veljekset Charles ja William Earle perustivat yrityksen 1845 Hullissa. Insinöörien perustama yritys keskittyi laivojen rakentamiseen ja korjaamiseen. Sen tärkein yhteistyökumppani oli Wilson Line, jolle se valmisti useita aluksia. Telakalta valmistui aluksia useille muillekin yhtiöille ja erityisesti Pohjanmeren liikenteeseen esimerkiksi Great Eastern Railwaylle ja Hull and Netherlands Steamship Companylle.
1870-luvun alussa telakalta valmistui Sir Henry Bessemerin kokeellinen siipiratasalus "SS Bessemer", joka teki neitsytmatkansa ja samalla ainoan matkansa 1875.
Yrityksen toiminnan supistuminen alkoi Charlesin kuoltua ja Williamin sairastuttua. Yritys hakeutui 1890 vapaaehtoiseen konkurssiin, jolloin Charles Wilson osti sen. Yritys oli kokonaisuudessaan Wilson Linen omistama, mutta se säilytti kuitenkin nimensä. Telakka suljettiin lopullisesti 1932.
Vaimennusvakio
Vaimennusvakio formula_1 (myös D) on suotimen ominaisuutta kuvaava suure, joka kuvaa järjestelmän värähtelyn vaimenemista. Amplitudin muutoksen riippuvuus vaimennusvakiosta on
missä formula_3 on amplitudin arvo alussa ja formula_4 ajanhetki.
Vaimennusvakio määrää Laplace-tasossa navan ja imaginääriakselin välisen kulman.
Vaimennusvakion formula_1 sijasta käytetään myös hyvyyslukua formula_6 tai vaimennuskerrointa formula_7. Näiden välillä vallitsee yhteys
Vaimennusvakio saadaan siirtofunktion biquadranttisesta muodosta 
jossa formula_3 on järjestelmän vahvistus ja formula_11 ominaiskulmataajuus.
John Bosman
Johannes Jacobus "John" Bosman (s. 1. helmikuuta 1965 Bovenkerk, Alankomaat) on alankomaalainen entinen jalkapalloilija, joka voitti Alankomaiden riveissä Euroopan-mestaruuden vuonna 1988.
Amerikankastanja
Amerikankastanja ("Castanea dentata") on Pohjois-Amerikan itäosista kotoisin oleva jykevä lehtipuu, joka kuuluu kastanjoiden sukuun ja pyökkikasvien heimoon. Se kuoli lähes sukupuuttoon 1900-luvulla Aasiasta levinneen sienitaudin seurauksena.
Amerikankastanja on paksurunkoinen, jopa 30 metriä korkea puu, jolla on leveän kupumainen, tiheä latvus. Sienitaudin saastuttamilla alueilla se kasvaa 5–10 metriä korkeina, monihaaraisina vesoina tautiin kuolleiden puiden tyvestä. Kuluvan kesän kasvainranka on kalju, ja runkoa peittää harmaa kuori, joka on nuorena sileää mutta muuttuu vanhemmiten syväuurteiseksi. Lehdet ovat kellanvihreät, vastapuikeat, suippotyviset ja pitkäsuippuiset. Lehtilapa on 3–10 senttimetriä leveä ja 9–30 senttimetriä pitkä, piikkilaitainen ja hienokarvainen.
Amerikankastanja kukkii kesä–heinäkuussa. Sillä on valkoiset hedekukat, joissa on surkastuneita mutta selvästi erottuvia emiöitä sekä keskellä valkoisia tai keltaisia karvoja. Piikkisen, 4-liuskaisen kehdon suojassa on kolme emikukkaa, joista kehittyy pölytyksen jälkeen ruskeita pähkinähedelmiä eli kastanjoita. Pähkinät ovat litteitä, munan muotoisia ja halkaisijaltaan noin 2 senttimetriä.
Amerikankastanja on kotoisin Pohjois-Amerikan itäosista. Sen luontainen levinneisyysalue ulottuu idässä Maineen, etelässä Georgian lounaisosiin, lännessä Mississippiin sekä pohjoisessa Indianaan ja Ontarion eteläisimmälle reunalle.
Amerikankastanja oli aikaisemmin yleinen puu runsasravinteisissa, tammivaltaisissa lehti- ja sekametsissä 1 200 metrin korkeudelle saakka.
1900-luvun alussa New Yorkiin levisi tuontipuun mukana aasialainen "Cryphonectria parasitica" -sienitauti, joka tappoi 40 vuodessa amerikankastanjan lähes sukupuuttoon. Suurin osa luonnonvaraisista puista on kuollut, ja sieni tappaa kuolleiden puiden tyvestä nousevat uudet vesat ennen kuin ne ehtivät tuottaa itäviä siemeniä. Vain muutamat yksittäiset istutukset Yhdysvaltojen länsiosissa ovat säästyneet tartunnalta. Amerikkalaiset tutkijat eivät ole yrityksistä huolimatta onnistuneet vielä kehittämään amerikankastanjalajiketta, joka olisi vastustuskykyinen sienitaudille.
Historiallisesti amerikankastanjaa käytettiin yleisesti nahan parkitsemisessa sekä rakennus- ja huonekaluteollisuudessa. Intiaanit käyttivät sen eri osia yskän, sydänvaivojen ja hiertymien hoidossa ja herkuttelivat makeilla pähkinöillä.
Black and Yellow
"Black and Yellow" on kappale yhdysvaltalaisen rap-artistin Wiz Khalifan kolmannelta, Rolling Papers -nimiseltä studioalbumilta. Se julkaistiin ensimmäisenä singlenä albumilta 14. syyskuuta 2010. Kappale on ollut Billboard Hot 100 -listan ykkösenä Yhdysvalloissa.
Foxi Kethevoama
Foxi Kethevoama (s. 30. toukokuuta 1986 Bangui) on keskiafrikkalainen jalkapalloilija, pelipaikaltaan keskikenttäpelaaja. Hän edustaa seuratasolla Unkarin pääsarja Soproni Ligassa pelaavaa Kecskeméti TE:tä, jota ennen hän on pelannut muun muassa Újpest FC:ssä. Kethevoama on pelannut Keski-Afrikan tasavallan maajoukkueessa kahdeksan ottelua, muttei ole tehnyt niissä yhtäkään maalia.
Igor Cassina
Igor Cassina (s. 15. elokuuta 1977 Seregno) on italialainen entinen telinevoimistelija ja olympiavoittaja. Hän saavutti kaikki arvokisamitalinsa rekillä.
Cassina voitti rekillä olympiakultaa Ateenassa 2004. Lisäksi hän voitti samalla telineellä kaksi MM-mitalia ja kolme EM-mitalia. Cassina osallistui myös Sydneyn vuoden 2000 ja Pekingin vuoden 2008 kesäolympialaisiin. Pekingissä hän sijoittui rekillä neljänneksi.
Cassina ilmoitti lopettavansa urheilu-uransa helmikuussa 2011.
Hi Fly
Hi Fly on portugalilainen lentoyhtiö. Se on erikoistunut vuokraamaan lentokalustoaan muille lentoyhtiöille, matkanjärjestäjille ja viranomaisille maailmanlaajuisesti. Käytännössä vuokraustoiminta toteutetaan Wet lease -periaatteella joka sisältää koneen lisäksi henkilökunnan ja teknisen ylläpidon. Yhtiön operatiivisena keskuksena on Lissabonin Portelan lentoasema.
Yhtiö perustettiin nimellä Air Luxor joulukuussa 1988. Se oli Mirpuri Group -yhtiön liikelentoyksikkö, jonka pääkonttori sijaitsi Lissabonissa Luxorin aukiolla, josta nimi on peräisin. Yhtiö uudelleenorganisoitiin 1997 jolloin se ryhtyi tarjoamaan tilauslentopalveluja. Vuonna 2003 aloitettiin halpalennot Air Luxor Light -tuotenimellä. Vuonna 2005 yhtiö kärsi vakavista talousongelmista ja sen pohjalle perustettiin uusi lentoyhtiö Hi Fly Mirpuri Groupin panostettua siihen uutta pääomaa. Tämän jälkeen yhtiö keskittyi pelkästään vuokraamaan kalustoaan muille. Vuonna 2012 sillä oli yhteensä kuusi Airbus-merkkistä konetta, pääasiassa 330/340 -malleja sekä kaksi 310-mallia.
Finnair käytti talvikaudella 2011–2012 Hi Fly:ltä vuokraamiaan A330-koneita eräillä Kaakkois-Aasian ja Väli-Amerikan lomalennoillaan.
Toukokuun 10. päivä 1998 Air Luxorin Lockheed L-1011 kaapattiin pian sen jälkeen kun se oli noussut Toronton kentältä Kanadassa. Lentokoneen ohjaaja vaati lupaa laskeutua Yhdysvaltoihin mutta kone määrättiin palaamaan Torontoon. Koneen laskeuduttua poliisit tekivät koneeseen rynnäkön ja kaappaajat taltutettiin ilman merkittäviä vammoja sivullisille.
Suomi (lehti)
Suomi oli vuosina 1982–1996 ilmestynyt suomalainen kulttuurilehti. Lehti oli 1980-luvun alun suomalaisten vaihtoehtoliikkeen keulakuva ja osa vihreän liikkeen esihistoriaa. Suomi-lehti syntyi Komposti-lehden ja Uuden Ajan Aura -lehden yhdistyessä vuonna 1982, ja siihen sulautui myös Näköpiiri-lehti vuonna 1983.
Suomi-lehden päätoimittajia ovat olleet muun muassa Pekka Haavisto, Heidi Hautala, Pekka Sauri, Teppo Turkki, J. O. Mallander, Olli Wehkala, Elina Heino ja Jyrki Räikkä.
Diego Sinagra
Diego Armando Maradona Sinagra (s. 20. syyskuuta 1986 Napoli) on italialainen jalkapalloilija ja beachfutispelaaja. Sinagra on pelannut yhden ottelun Italian alle 21–vuotiaiden maajoukkueessa ja kahdeksan ottelua Italian beachfutismaajoukkueessa. Beachfutismaajoukkueen kanssa Sinagra saavutti MM-hopeaa vuodelta 2008 Marseillesta tehden kisoissa kaksi osumaa.
Sinagra on argentiinalaisen jalkapallolegendan Diego Maradonan avioton lapsi yhdessä Cristiana Sinagran kanssa.
Diana Chelaru
Diana Maria Chelaru (s. 15. elokuuta 1993 Oneşti) on romanialainen telinevoimistelija. Hänen vahvin telineensä on permanto.
Chelaru saavutti Lontoon olympialaisissa 2012 pronssia joukkuekilpailussa. Hän voitti Rotterdamin MM-kilpailuissa 2010 permannolla hopeaa. Euroopan-mestaruuskilpailuista Chelarulla on kaksi mitalia permannolta ja yksi pronssimitali joukkuekilpailusta.
Mahamat Hissein
Mahamat Hissein (s. 3. maaliskuuta 1979 N'Djamena) on tšadilainen jalkapalloilija, pelipaikaltaan hyökkääjä.
Hissein edustaa seuratasolla ranskalaista AS Yzeurea, jota ennen hän on pelannut muun muassa silloin Belgian pääsarjassa pelanneessa K. Sint-Truidense VV:tä, FC Istresissä ja FC Gueugnonissa. Hän vietti Ligue 2-sarjassa pelanneissa Istresissa ja Gueugnonissa yhteensä neljä kautta. Hisseinin nykyinen seura AS Yzeure pelaa Championnat de France amateur-liigassa, joka on Ranskan neljänneksi korkein sarjataso.
Hissein on pelannut Tšadin maajoukkueessa viisi ottelua ja tehnyt niissä kaksi maalia.